**Likumprojekta**

**„****Sakrālā mantojuma saglabāšanas finansēšanas likums”**

**sākotnējās ietekmes novērtējuma ziņojums**

**(anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Sakrālā mantojuma saglabāšanas finansēšanas likums” (turpmāk – likumprojekts) izstrādāts, pamatojoties uz Deklarācijas par Māra Kučinska vadītā Ministru kabineta iecerēto darbību 71.punktu „Padziļināsim kultūras un kultūras mantojuma vērtības izpratni Latvijas sabiedrībā. Nodrošināsim izcilu un daudzveidīgu kultūras pakalpojumu izveidi un pieejamību pēc iespējas lielākai sabiedrības daļai, tai skaitā pilnveidojot Valsts kultūrkapitāla fonda finansēšanas modeli. Atbalstīsim Latvijas reģionu kultūras un valodas savdabības kā kopīgās nacionālās identitātes nozīmīgas daļas uzturēšanu.” Likumprojekta izstrāde paredzēta Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai (apstiprināts ar Ministru kabineta 2016.gada 3.maija rīkojumu Nr.275) 71.1.punktā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Gadsimtu gaitā Latvijas lauku un pilsētu kultūrvides neatņemama sastāvdaļa ir baznīcas. Katrai no tām – gan varenai Rīgas katedrālei, gan klusai un nelielai lauku baznīcai, ir sava nozīme un loma tautas garīgās enerģijas uzturēšanā un vairošanā. Latvijas baznīcu arhitektūrā varam izsekot mākslas stilu evolūcijai, sākot no romānikas un gotikas līdz pat jūgendstilam 20.gs. sākumā, 20., 30.gadu būvmākslas stilu īpatnībām un mūsdienu arhitektūras centieniem.Vēsturiski lielākā daļa dievnamu ir celti un uzturēti, izmantojot vietējo varu, valsts vai liela ziedotāju skaita līdzekļus, un tie bija paredzēti visas tautas izmantošanai. Arī mūsdienās dievnami nekalpo tikai draudžu, bet gan visas tautas vajadzībām. Dievnami ir vietas, kur cilvēki vēršas pēc garīgās palīdzības. Dievnamos notiek laulību ceremonijas u.c. cilvēku dzīvē svarīgi pasākumi. Liela daļa tautas apmeklē dievnamus lielākajos reliģiskajos svētkos. Daudzviet dievnami kalpo arī kā kultūras centri, tajos notiek koncerti, izstādes u.c. cilvēku plaši apmeklēti pasākumi. Dievnami lielākoties atrodas vēsturiskos pilsētu un ciemu centros un arī šodien tie ir neatņemama šo vietu arhitektoniska, ainaviska un kultūrvides sastāvdaļa, ko apmeklē arī ļoti daudz tūristu. Vēstures gaitā draudzes ir kļuvušas par dievnamu īpašniekiem vai tiesiskajiem valdītājiem, taču pēc būtības dievnami ir un paliks visas tautas un valsts kultūrvēsturiskā mantojuma daļa. Baznīcas un draudzes dara ļoti daudz dievnamu uzturēšanā un iegulda tajos atbilstoši iespējām maksimāli lielus līdzekļus. Tāpat atsevišķos gadījumos dievnamu atjaunošanā ir bijis iespējams piesaistīt finansējumu no Eiropas Savienības, valsts un pašvaldību budžetiem. Tomēr tas ir bijis epizodiski un nepietiekami, lai glābtu situāciju kopumā. Lai pilnībā nodrošinātu aptuveni 800 dievnamu saglabāšanu un atjaunošanu visā Latvijas teritorijā, nepieciešami aptuveni 110 – 170 miljoni *euro*. Lai šo jautājumu atrisinātu vismaz 30 gadu ciklā (ievērojot arī regulāras kopšanas un uzturēšanas nepieciešamību, kas kultūras mantojuma saglabāšanā šobrīd pietiekami nav novērtēta), nepieciešams katru gadu dievnamu saglabāšanā un atjaunošanā ieguldīt aptuveni 4 miljonus *euro*. Šādu summu reliģiskās organizācijas nespēj nodrošināt, tādēļ nepieciešama plašākas sabiedrības un valsts aktīva iesaistīšanās šajā procesā, lai paglābtu mūsu kopējo kultūrvēsturisko mantojumu no bojāejas.Sakrālais mantojums veido ievērojamu kultūras pieminekļu skaitu. Valsts aizsargājamo kultūras pieminekļu sarakstā iekļautas 357 baznīcas (4,02% no valsts aizsargājamo pieminekļu kopskaita (pavisam 8921 kultūras pieminekļi)), tai skaitā 13 klosteri, kas ir ievērojamākā un izcilākā daļa, nozīmīgākais, bet ne viss sakrālā mantojuma apjoms. Laika posmā no 2013. līdz 2016.gadam valsts aizsargājamo kultūras pieminekļu sarakstā ir iekļauti 112 sakrālā mantojuma objekti, no tiem 19 kulta celtnes un 93 mākslas pieminekļi. Padomju laikā daudzas baznīcas draudzēm tika atņemtas, gājušas bojā, izpostītas vai pārveidotas. Līdz ar dievnamu izpostīšanu tika degradēta arī ar tiem saistītā kultūrvēsturiskā vide, mācītājmuižu apbūve, raksturīgā pilsētu un lauku ainava. Atgūstot neatkarību, sākās apjomīgs dievnamu atjaunošanas darbs, pamestās baznīcas ir atguvušas savu vizuālo tēlu un garīgo saturu, ir pievērsta uzmanība cilvēka dzīves kvalitātei. Finansējums lielākoties iegūts no ziedojumiem, bet nozīmīgu daļu sedz arī Eiropas Savienības fondu, Eiropas ekonomiskās zonas, Valsts kultūras pieminekļu aizsardzības inspekcijas (turpmāk – Inspekcija), pašvaldību un Valsts kultūrkapitāla fonda finansiālais atbalsts. Līdzšinējā Eiropas Savienības fondu līdzekļu apguvē ir konstatējamas vairākas problēmas, kas kavē kvalitatīvu dievnamu atjaunošanas procesu:1) draudzēm ir ierobežotas iespējas konkurēt ar privātīpašniekiem, kuriem piederošu kultūras pieminekļu izmantošana bieži saistīta ar ieņēmumu palielināšanu;2)  draudzes nevar nodrošināt nepieciešamo līdzfinansējumu, pat gadījumos, kad līdzfinansējuma apjoms sastāda tikai 15 % no kopējā projekta finansējuma;3) projektu minimālās summas lielais apjoms neļauj piedalīties mazo dievnamu draudzēm;4)  Eiropas Savienības fondu līdzekļu apguve konkursa kārtībā rada situāciju, kurā sagatavot kvalitatīvus un attiecīgo aktivitāšu nosacījumiem atbilstošus pieteikumus spēj draudzes, kurām ir lielāks profesionālu cilvēku potenciāls, kaut arī to dievnami nebija prioritāšu augšgalā. Savukārt tās draudzes, kuru dievnami faktiski ir visapdraudētākie, bieži vien nespēj sagatavot projekta pieteikumu atbilstoši prasībām;5)  projektu pieteikšanas un apguves īsie termiņi traucē kvalitatīvu projektu īstenošanu – īpaši gadījumos, kad restaurējami vai glābjami reliģisko rituālu priekšmeti;6) finansējums lielākoties prioritāri pieejams valsts nozīmes kultūras pieminekļiem, būtiski samazinot iespēju to saņemt vietējas nozīmes kultūras pieminekļu saglabāšanai.Garīgo lietu padomes 2015.gada 27.marta sēdē tika izskatīts jautājums par valsts atbalsta programmu vēsturisko dievnamu atjaunošanai un uzturēšanai. Garīgo lietu padome nolēma, ka jāmeklē risinājums un jāizvērtē iespēja izveidot valsts atbalsta programmu vēsturisko dievnamu atjaunošanai un uzturēšanai. Tāpat Garīgo lietu padome nolēma, ka Kultūras ministrijai sadarbībā ar Inspekciju ir jāizvērtē iespēja piešķirt finansējumu dievnamu (kultūras pieminekļu), tai skaitā Rīgas Sv. Jēkaba baznīcas, steidzamo un neatliekamo restaurācijas darbu veikšanai. Šobrīd valsts līdzfinansējums neatliekamiem sakrālā mantojuma glābšanas darbiem ir paredzēts Kultūras ministrijas valsts budžeta programmā 21.00.00 „Kultūras mantojums”, kuru administrē un sadala Inspekcija kultūras pieminekļu izpētei un saimnieciski neizmantojamu valsts nozīmes kultūras pieminekļu konservācijai un restaurācijai. Inspekcijas administrētās Kultūras pieminekļu izpētes, glābšanas un restaurācijas programmas ietvaros 2016.gadā kopējais finansējums bija 856 386 *euro* apmērā, kas, ņemot vērā finansējuma nepieciešamību arī citu kultūras pieminekļu neatliekamai glābšanai, ir nepietiekams sakrālā mantojuma kultūras pieminekļu izpētei, glābšanai un restaurācijai. **Lai nodrošinātu nozīmīgākā sakrālā mantojuma saglabāšanu nākamajām paaudzēm, kas izriet no Latvijas Republikas Satversmes un starptautiskajām saistībām, nepieciešams radīt stabilu sakrālā mantojuma valsts finansiālā atbalsta sistēmu.****Likumprojekta pamatprincipi:**1) tiek izveidota sakrālā mantojuma finansēšanas programma valsts budžeta pieejamo līdzekļu ietvaros izpētes, konservācijas, restaurācijas, remonta un citu atjaunošanas darbu finansēšanai;2) pašvaldības var piedalīties sakrālā mantojuma uzturēšanā, tām ir tiesības no pašvaldības budžeta piešķirt finansējumu sakrālā mantojuma izpētei, būvprojektu izstrādei, konservācijai, restaurācijai, atjaunošanai, pārbūvei, remontu darbu veikšanai un labiekārtošanai;3)  programmu administrē un lēmumu par finansējuma piešķiršanu pieņem Inspekcija;4)  priekšlikumus finansējuma sadalei sniedz reliģiskās savienības (baznīcas) vai reliģiskā organizācija, kura neietilpst nevienā reliģiskā savienībā (baznīcā) un tos izskata jaunizveidota konsultatīva institūcija Sakrālā mantojuma padome (sastāvā Kultūras ministrija, Inspekcija, reliģiskās savienības (baznīcas);5)  lai nodrošinātu plānveidīgu programmas izlietojumu, priekšlikumu sakrālā mantojuma finansēšanas programmai reliģiskā savienība (baznīca) var iesniegt līdz kārtējā gada 31.decembrim, iesniedzot vienu, kopēju priekšlikumu sakrālā mantojuma objektu atjaunošanai, norādot objektus prioritārā secībā;6)  reliģiskās savienības (baznīcas) izvirza savu pārstāvi darbībai Sakrālā mantojuma padomē;7)  Sakrālā mantojuma padomes darbību nodrošina Inspekcija.Likumprojekta uzdevums ir noteikt kārtību, kādā Latvijas valsts finansiāli atbalsta sakrālā mantojuma saglabāšanu. Valsts aizsargājama kultūras pieminekļa statuss tiek piešķirts īpašas vērtības objektiem un šā likuma mērķis ir nodrošināt **valsts aizsargājamu kultūras pieminekļu statusā esošu** kulta celtņu, tajā skaitā Latvijas dievnamu, un reliģisko rituālu priekšmetu, kā nacionāli nozīmīgas kultūras mantojuma daļas saglabāšanu nākamajām paaudzēm. Ar terminu **reliģisko rituālu priekšmeti** saprotams Reliģisko organizāciju likumā lietotais termins **„rituāla priekšmeti”**. Reliģisko organizāciju likums nosaka, ka *rituāla priekšmeti* ir priekšmeti un lietas, kas nepieciešamas reliģiskās organizācijas reliģiskās darbības veikšanai un tās nodrošināšanai. *Interjera objekti, sienas gleznojumi, vitrāžas un citi reliģiskie artefakti* ir uzskatāmi kā neatņemamas kulta celtņu sastāvdaļas un reliģisko rituālu priekšmeti, tāpēc kādu konkrētu celtnes elementu nav nepieciešams izdalīt atsevišķi. Pašvaldības realizējot savas iniciatīvas tiesības ikvienā jautājumā var piedalīties sakrālā mantojuma uzturēšanā.Reliģiskā savienība (baznīca) vai reliģiskā organizācija, kura neietilpst nevienā reliģiskā savienībā (baznīcā) iesniedz šādu informāciju:1. aizpildītu finansējuma pieteikuma veidlapu, kurā ietverta informācija par pieteikuma iesniedzēju, objektu, tā īpašnieku, veicamo darbu apjomu un raksturu;
2. apsekojumu, defektu aktu vai citu dokumentu, kas pēc iespējas detalizēti apliecina situāciju sakrālā mantojuma objektā un paredzēto darbu nepieciešamību;
3. situācijas sakrālā mantojuma objektu raksturojošus krāsainus attēlus;
4. paredzēto darbu, lietoto metožu un materiālu aprakstu;
5. izmaksu aprēķinu;
6. informāciju par īpašnieka (tiesiskā valdītāja) noteikto kārtību sakrālā mantojuma objekta pieejamībai sabiedrības apskatei, kā arī tā izmantošanu un apsaimniekošanu, iekļaujot kontaktinformāciju (interneta vietnes adrese, e-pasta adrese tālruņa numurs);
7. reliģiskās organizācijas, kura ietilpst reliģiskā savienībā (baznīcā), akcepts gadījumā, ja priekšlikumu sakrālā mantojuma objekta iekļaušanai sakrālā mantojuma finansēšanas programmā iesniedz reliģiskā savienība (baznīca).

Pieteikumi tiek vērtēti pēc šādiem kritērijiem:1. programmai pieteiktā sakrālā mantojuma objekta faktiskais stāvoklis, tai skaitā nepieciešamība glābt kritiskā stāvoklī esošu sakrālā mantojuma objektu *(finansējumu paredzēts piešķirt objektiem, kas iekļauti valsts aizsargājamo kultūras pieminekļu sarakstā, kas līdz ar to ir apliecinājums objekta vēsturiskajai, zinātniskajai, mākslinieciskajai vai citādai kultūras vērtībai, kā arī to saglabāšana atbilst Latvijas valsts un tautas, kā arī starptautiskajām interesēm. Piešķirot finansējumu tiek vērtēts objekts - kultūras piemineklis un tā elementi kopumā un veicamo darbu prioritāte)*;
2. sakrālā mantojuma objekta publiskā pieejamība;
3. paredzēto darbu atbilstība tiesību aktu un Inspekcijas izvirzītām prasībām;
4. praktiskās konservācijas un restaurācijas risinājumi ir balstīti uz objekta vispusīgu vērtību dokumentēšanu, arhitektoniski māksliniecisko un zinātnisko izpēti, kā arī konservācijas un restaurācijas darbi ir secīgi plānoti, profesionāli vadīti un uzraudzīti;
5. sakrālā mantojuma objekta autentiskuma nodrošināšana un oriģinālās substances saglabāšana, nepieciešamības gadījumā norādot, kāds substances apjoms tiks no jauna pievienots, lai nodrošinātu objekta glābšanu. Darbu veidiem, kur nav nepieciešama projekta dokumentācija, minētais jāatspoguļo aprakstā, metodikā vai tam jābūt uztveramam detalizētā praktisko darbu izpildes tāmē;
6. atjaunošanas darbu izmaksu atbilstība vietējam tirgum (veicina kultūras mantojuma saglabāšanas praktiskās iespējas)

*(šī kritērija mērķis ir nepieļaut mākslīgu izmaksu palielināšanu. Ja darbu veikšanai būs nepieciešams piesaistīt ārvalstu speciālistu, konkrētās izmaksas normas izpratnē būs uzskatāmas par vietējā tirgus izmaksām.)*;1. prioritāte ir pieteikumam, kurā ir prognozējamas zemākas darbu, materiālu un mehānismu izmaksas, ņemot vērā darbu veikšanas īpatnības, speciālistu kvalifikāciju un materiālu kvalitāti, kā arī veicamo darbu apjomu;
2. prioritāte ir pieteikumam, kurā projekta ietvaros paredzēta restaurācijas amatu apmācība, pieredzes pārņemšana, kā arī izmantoti labas prakses piemēri.

Finansējuma piešķiršana var tikt sadalīta etapos un Inspekcija nodrošina kontroli par konkrētajā etapā paredzēto darbu izpildi. Finansējuma saņēmējs ir atbildīgs par finanšu līdzekļu tiesisku un ekonomisku izlietojumu, Publisko iepirkumu likuma un citu saistošo normatīvo aktu piemērošanu, kā arī objekta uzturēšanu un projekta īstenošanu. Pēc darbu pabeigšanas vai termiņā, kas noteikts līgumā, finansējuma saņēmējs iesniedz Inspekcijai detalizētu rakstisku atskaiti par veiktajiem darbiem, kā arī norāda darbaspēka, materiālu un mehānismu izmaksas un nodokļu sadalījumu.Par attiecināmām izmaksām uzskatāmās tās izmaksas, kas nepieciešamas sakrālā mantojuma izpētes, tehnisko projektu izstrādes, konservācijas, restaurācijas, remontu un citu atjaunošanas darbu pasākumu īstenošanai, ir paredzētas līgumā par finansējuma piešķīrumu, kā arī atbilst pamatotiem un drošiem finanšu vadības principiem, it īpaši attiecībā uz ekonomiskumu, tajā skaitā:1. kultūrvēsturiskās izpētes veikšana;
2. eksperta slēdziens un sakrālā mantojuma saglabāšanas pasākumu programmas izstrāde;
3. konservācijas, restaurācijas, remontu un citu atjaunošanas darbu dokumentācijas izstrāde;
4. konservācijas, restaurācijas, remontu un citu atjaunošanas darbu veikšana;
5. konservācijas, restaurācijas, remontu un citu atjaunošanas darbu autoruzraudzības veikšana;
6. konservācijas, restaurācijas, remonta un citiem atjaunošanas darbiem nepieciešamie materiāli, kas tiek izmantoti objekta atjaunošanai līguma darbības izpildes laikā;
7. aprīkojums, kas tieši saistīts ar objekta saglabāšanu un drošību, un tiek iebūvēts vai izmantots tikai šajā objektā ilgtermiņā (katrs gadījums tiek izvērtēts atsevišķi);
8. mehānismu un speciālā aprīkojuma īre konservācijas, restaurācijas, remontu un citu atjaunošanas darbu veikšanai (piemēram, pacēlājs, sastatnes);
9. inženierkomunikāciju remonta darbi, kas tieši saistīti ar kultūras pieminekļa oriģinālās substances saglabāšanu;
10. transportlīdzekļa nomas vai transporta pakalpojuma izdevumi, degvielas izmaksas;
11. projekta īstenošanā iesaistītā personāla atlīdzības izmaksas uz uzņēmuma vai pakalpojuma līguma pamata par konkrēta darba veikšanu/darba rezultāta sasniegšanu.

Attiecināmās izmaksas ir pamatotas, noteiktas atbilstoši ekonomiskuma un efektivitātes principam un ne augstākas par vidējo tirgus likmi līdzvērtīgām precēm vai pakalpojumiem. Attiecināmās izmaksas ir apliecinātas ar maksājuma uzdevumiem vai citiem samaksu apliecinošiem dokumentiem, kas aprakstīti atskaitē, bet pieejami kontrolei 5 (piecus) gadus pēc finansējuma izlietošanas – pārskaitījumiem, kases čekiem, darījumus apliecinošām kvītīm, kurās ir norādīta uzņēmēja (izpildītāja) adrese, nosaukums, reģistrācijas numurs, preces vai pakalpojuma nosaukums, daudzums, cena, summa, piegādes datums un paraksts.Uz sakrālā mantojuma izpētes, tehnisko projektu izstrādes, konservācijas, restaurācijas, remontu un citu atjaunošanas darbu finansēšanu neattiecināmie izdevumi:1. komandējuma un uzturēšanās izdevumi, kas nav tieši saistīti ar finansējuma līguma priekšmeta izpildi;
2. prēmijas, pabalsti, piemaksas, personāla veselības apdrošināšana;
3. ēdināšanas pakalpojumi, produktu iegāde;
4. labiekārtošana nolūkā veicināt tūrisma plūsmu komerciāliem mērķiem;
5. iekārtas, mēbeles, saimniecības un kancelejas preces, kas nav tieši saistītas ar kultūras pieminekļa konservāciju vai restaurāciju;
6. informācijas un publicitātes izdevumi, kas saistīti ar tūrismu, nevis ar konkrētā objekta restaurācijas darbiem;
7. kredīta maksājumi, līzings un līzinga procentu maksājumi.

Atskaitei pievienojamas arī fotogrāfijas, maksājumus apliecinošo dokumentu uzskaitījums, kā arī finansējuma izlietojuma rezultātā sagatavotās dokumentācijas (ja tāda sagatavota) viens eksemplārs. Līgumā par finansējuma piešķiršanu tiks paredzēts finansējuma saņēmēja pienākums atmaksāt piešķirtā finansējuma neatbilstoši izmantoto daļu divkāršā apmērā, ja Inspekcija konstatējusi līguma noteikumu pārkāpumu. Minētais ir iedibināta prakse Inspekcijas administrētās Kultūras pieminekļu izpētes, glābšanas un restaurācijas programmas ietvaros piešķirtā finansējuma kontrolei. Finansējumu kultūras pieminekļu saglabāšanai, uz kuru neattieksies Likumprojekta regulējums, būs iespējams pieteikt atbilstoši likuma „Par kultūras pieminekļu aizsardzību” 24.pantā noteiktajam. |
| 3. | Projekta izstrādē iesaistītās institūcijas | Kultūras ministrija, Inspekcija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiešā sabiedrības mērķgrupa ir valsts aizsargājamie sakrālā mantojuma objektu īpašnieki un tiesiskie valdītāji. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts pozitīvi ietekmēs kultūras mantojuma atjaunošanu un vidi. Ikgadējā valsts budžeta programma dievnamu atjaunošanai veicinās arī tautsaimniecības attīstību, īpaši būvniecības jomā. Tā kā minētā programma aptvers visu Latvijas teritoriju, tad tai būs arī ievērojama nozīme reģionālās tautsaimniecības attīstībā. Programmas ietvaros būs iespējams attīstīt sakrālo celtņu renovācijas un restaurācijas kompetences, palielinot Latvijas konkurētspēju šajā jomā.Likumprojektā ietvertais tiesiskais regulējums nerada nozīmīgu ietekmi uz administratīvo slogu. Administratīvais slogs nemainās, jo likumprojekta tiesiskais regulējums nemaina tiesības un pienākumus, kā arī veicamās darbības, kas jau paredzētas Administratīvā procesa likumā. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| **Rādītāji** | **2017.gads** | Turpmākie trīs gadi (*euro*) |
| **2018.gads** | **2019.gads** | **2020.gads** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2017) gadu | Izmaiņas, salīdzinot ar kārtējo (2017) gadu | Izmaiņas, salīdzinot ar kārtējo (2017) gadu |
| 1 | 2 | 3 | 4 | 5 | 6 |
| 1.  Budžeta ieņēmumi: | 0 | 0 | 1 000 000 | 0 | 500 000 |
| 1.1.valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 1 000 000 | 0 | 500 000 |
| 1.2.valsts speciālais budžets | 0 | 0 | 0 | 0 | 0 |
| 1.3.pašvaldību budžets | 0 | 0 | 0 | 0 | 0 |
| 2.  Budžeta izdevumi: | 0 | 0 | 1 000 000 | 0 | 500 000 |
| 2.1.valsts pamatbudžets | 0 | 0 | 1 000 000 | 0 | 500 000 |
| 2.2.valsts speciālais budžets | 0 | 0 | 0 | 0 | 0 |
| 2.3.pašvaldību budžets  | 0 | 0 | 0 | 0 | 0 |
| 3.  Finansiālā ietekme: | 0 | 0 | 0 | 0 | 0 |
| 3.1.valsts pamatbudžets | 0 | 0 | 0 | 0 | 0 |
| 3.2.speciālais budžets | 0 | 0 | 0 | 0 | 0 |
| 3.3.pašvaldību budžets  | 0 | 0 | 0 | 0 | 0 |
| 4.  Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5.  Precizēta finansiālā ietekme: | X | 0 | 0 | 0 | 0 |
| 5.1.valsts pamatbudžets | 0 | 0 | 0 | 0 |
| 5.2.speciālais budžets | 0 | 0 | 0 | 0 |
| 5.3.pašvaldību budžets  | 0 | 0 | 0 | 0 |
| 6.  Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |   |
| 6.1.detalizēts ieņēmumu aprēķins |
| 6.2.detalizēts izdevumu aprēķins |
| 7.  Cita informācija | Finansējums Likumprojekta īstenošanai ir paredzēts likumā „Par vidēja termiņa budžeta ietvaru 2017., 2018. un 2019.gadam” 2018.gadam 1 000 000 *euro* apmērā un atbilstoši Ministru kabineta 2017.gada 12.septembra sēdē nolemtajam 2020.gadā piešķirts papildu finansējums 500 000 *euro* apmērā. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts atbilst šādām Latvijas starptautiskajām saistībām:1) ar likumu **„Par Konvenciju par pasaules kultūras un dabas mantojuma aizsardzību”** pieņemtās un apstiprinātās konvencijas 5.panta a un d punktam, kas nosaka, ka:„Lai nodrošinātu pēc iespējas efektīvāku kultūras un dabas mantojuma, kas atrodas to teritorijā, aizsardzību, konservāciju un popularizāciju, šīs Konvencijas dalībvalstis iespēju robežās un atbilstoši katras valsts apstākļiem centīsies:(a) īstenot atbilstošu politiku, kuras mērķis būtu piešķirt kultūras un dabas mantojumam zināmas funkcijas sabiedrības dzīvē, kā arī iekļaut šī mantojuma aizsardzību aptverošas plānošanas programmās;(d) veikt atbilstošus juridiskus, zinātniskus, tehniskus, administratīvus un finansu pasākumus, lai atklātu, aizsargātu, konservētu, popularizētu un atjaunotu šo mantojumu.”;2) ar likumu **„Par Konvenciju Eiropas arhitektūras mantojuma aizsardzībai”** pieņemtās un apstiprinātās konvencijas 6.pantam, kas nosaka, ka:„Katra Dalībvalsts apņemas:1) nodrošināt varas iestāžu finansiālu atbalstu, lai uzturētu un atjaunotu arhitektūras mantojumu, kas atrodas tās teritorijā, saskaņā ar valsts, reģionālo vai vietējo kompetenci un pieejamā budžeta ietvaros;2) nepieciešamības gadījumā veikt finansiālus pasākumus, lai atvieglotu šī mantojuma saglabāšanu;3) veicināt privāto iniciatīvu, lai uzturētu un atjaunotu arhitektūras mantojumu.”  |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta izstrādes procesā notikušas konsultācijas ar Latvijas evaņģēliski luterisko Baznīcu, Latvijas Romas Katoļu Baznīcu, Latvijas Pareizticīgo baznīcu, Latvijas Vecticībnieku Pomoras baznīcu un Latvijas Baptistu Draudžu Savienību. Papildus sabiedrības pārstāvjiem bija iespēja līdzdarboties Likumprojekta izstrādē, rakstiski sniedzot viedokli par Likumprojektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 punktam. Saskaņā ar Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 13.punktu 2017.gada 21.martā Kultūras ministrijas tīmekļvietnes [www.km.gov.lv](http://www.km.gov.lv) sadaļā „Sabiedrības līdzdalība” tika publicēts paziņojums par sabiedrības līdzdalības iespējām. Sabiedrības pārstāvji tika aicināti līdz 2017.gada 4.aprīlim rakstiski iesniegt viedokli par Likumprojektu.  |
| 2. | Sabiedrības līdzdalība projekta izstrādē | Likumprojekta izstrādes procesā notikušas konsultācijas ar Latvijas evaņģēliski luterisko Baznīcu, Latvijas Romas Katoļu Baznīcu, Latvijas Pareizticīgo baznīcu, Latvijas Vecticībnieku Pomoras baznīcu un Latvijas Baptistu Draudžu Savienību, kā arī Likumprojekta saskaņošanas ietvaros viedokli par Likumprojektu papildus sniedza Latvijas Dievturu sadraudze, Latvijas Lielo pilsētu asociācija un Valmieras pilsētas pašvaldībasstruktūrvienības „Valmieras pilsētas pārstāvniecība Rīgā”. |
| 3. | Sabiedrības līdzdalības rezultāti | Likumprojekts precizēts atbilstoši reliģisko organizāciju, Latvijas Lielo pilsētu asociācijas un Valmieras pilsētas pašvaldības struktūrvienības „Valmieras pilsētas pārstāvniecība Rīgā” sniegtajiem priekšlikumiem. Sabiedrības līdzdalības procedūras ietvaros priekšlikumi par Likumprojektu no sabiedrības pārstāvjiem noteiktajā termiņā netika saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Kultūras ministrija, Inspekcija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav |

Kultūras ministre D.Melbārde

Vīza: Valsts sekretārs S.Voldiņš

Dambis 67213113

Juris.Dambis@mantojums.lv